Van Gaal etter poengtap: – Vi hadde uflaks
Wayne Rooney og resten av Manchester United-spillerne ruslet frustrerte av banen da dommer Craig Pawson blåste av. Enveiskjøring til tross: Vertene maktet ikke å finne veien forbi Tim Krul i Newcastle-målet. – Vi kan være fornøyde med prestasjonen, men ikke med resultatet, oppsummerer Manchester United-sjef Louis van Gaal, ifølge BBC. – Vi hadde uflaks, fortsetter han. Chris Smalling headet i stolpen rett før slutt og innbytter Javier Hernández hadde en gigantmulighet 10 minutter tidligere, men det ville seg ikke. Newcastle nektet rett og slett å tape. – Det var bare ett lag som ønsket å vinne, og det var oss, mener den nederlandske treneren.Gjestene hadde tapt 10 av de siste 13 seriekampene før dagens oppgjør, og det så umiddelbart mørkt ut for Steve McClarens mannskap på Old Trafford. Manchester United tok tak i kampen fra start, og allerede i det fjerde minuttet sendte Wayne Rooney hjemmepublikummet til himmels. Engelskmannen ble spilt gjennom av Bastian Schweinsteiger og satte ballen i mål, men flagget var oppe. Reprisene viste at spissen var helt på linje med Newcastle-forsvareren. – Det er en situasjon som er veldig vanskelig, mente TV 2-ekspert Petter Myhre i pausen. Saken fortsetter under videoenVertene fortsatte å kjøre over McClarens menn, men hverken Juan Mata eller Memphis Depay klarte å overliste Tim Krul i Newcastle-målet, og halvveis i den første omgangen kunne faktisk gjestene tatt ledelsen. Aleksandar Mitrovic' heading traff imidlertid tverrliggeren, og de røde slapp med skrekken. Manchester Uniteds Adnan Januzaj fikk fornyet tillit av sjefen. Belgieren hadde ikke startet en Premier League -kamp siden februar før han var i Louis van Gaals startellever i forrige serierunde. Da ble han matchvinner, og også i dag gjorde 20-åringen seg bemerket. Etter en snau halvtime spilte han Depay gjennom, men sistnevnte var uheldig med sin første berøring, og lagene gikk til pause på 0-0. Etter hvilen fortsatte United-kjøret. Van Gaal satte inn både Michael Carrick, Javier Hernández og Alex Valencia, men Newcastle holdt unna - mye takket være disiplinert forsvarsspill og en bunnsolid Krul.Manchester United: Romero - Darmian, Smalling, Blind, Shaw - Schneiderlin, Schweinsteiger - Mata, Januzaj, Memphis - Rooney. Benken: Johnstone, McNair, Valencia, Carrick, Herrera, Young, Chicharito. Newcastle: Krul; Mbemba, Taylor, Coloccini, Haidara; Anita, Colback; Perez, Wijnaldum, Obertan; Mitrovic. Benken: Darlow, Williamson, Tiote, De Jong, Aarons, Thauvin, Cisse.
(Manchester United-Newcastle 0-0) Manchester United dominerte totalt, men Louis van Gaals menn gikk likevel på sesongens første poengtap da Newcastle gjestet Old Trafford.